**Likumprojekta "Grozījums Valsts civildienesta likumā"  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir veicināt diasporas locekļu iesaisti valsts civildienestā, paredzot regulējumu, ka valsts interesēs ierēdņa amatā uz noteiktu laiku, bet ne ilgāk kā uz vienu gadu, nerīkojot atklātu pretendentu konkursu, var iecelt personu, kas pilda darba pienākumus starptautiskajā organizācijā, kuras dalībvalsts ir Latvijas Republika vai ar kuru sadarbojas Latvijas Republika, vai šādas organizācijas dalībvalsts institūcijā. Likums stāsies spēkā parastā kārtībā |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Diasporas likuma pārejas noteikumu 12. punkta 9. apakšpunktu, kas nosaka, ka Ministru kabinets līdz 2019. gada 28. februārim sagatavo un iesniedz Saeimā nepieciešamos likumprojektus, kas paredz iespēju ikvienam diasporas loceklim, kurš ieguvis izglītību vai darba pieredzi ārvalstīs, arī tad, ja pildījis dienestu starptautiskajās organizācijās, efektīvi piedalīties Latvijas valsts un pašvaldību darbībā, kā arī pildīt valsts civildienestu atbilstoši savām spējām, izglītībai un kvalifikācijai |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Diasporas likuma izstrādes gaitā secināts, ka starptautisko organizāciju dienestos strādājošie Latvijas piederīgie izrāda interesi par iespējām uz laiku iekļauties Latvijas valsts dienestā, līdz ar to ir būtiski izveidot tādu regulējumu, kas pieļautu diasporas locekļu iesaisti valsts civildienestā, lai veicinātu diasporas potenciāla izmantošanu Latvijas attīstībai un stiprinātu valsts pārvaldes darbu kopumā. Diasporas likums paredz pienākumu izvērtēt, kādas ir diasporas locekļu iesaistes iespējas valsts pārvaldes darbā, un iezīmē nepieciešamību identificēt, rosināt, atbalstīt, bet galvenais – radīt pozitīvu vidi un apstākļus diasporas locekļu iesaistes veicināšanai. Diasporas likuma izstrādes laikā secināts, ka nepieciešams pārskatīt esošo regulējumu un paredzēt kārtību, kādā valsts civildienestā uz laiku var iekļauties šādi starptautisko organizāciju profesionāļi.  Dibinot darba tiesiskās attiecības gan valsts, gan pašvaldību iestādēs, iestādei ir plaša rīcības brīvība, taču Valsts civildienesta likums paredz iespēju valsts civildienestam nepiederošu personu iecelt ierēdņa amatā tikai atklāta konkursa kārtībā (saskaņā ar Valsts civildienesta likuma 8. panta ceturto daļu uz vakanto ierēdņa amatu atklātu pretendentu konkursu var neizsludināt šajā likumā noteiktajos gadījumos). Atklāti pretendentu konkursi ir laikietilpīgs process, savukārt, paredzot īpašu kārtību diasporas locekļu iesaistei valsts civildienestā, uzsvars tiktu likts uz konkrētā diasporas locekļa izglītību un profesionālo pieredzi darbā ārvalstīs. Līdz ar to lēmums par personas iecelšanu ierēdņa amatā būtu balstīts tieši uz personas unikālo pieredzi un kvalifikāciju.  Diasporas likuma izpratnē diaspora ir uzskatāma par ievērojami plašāku personu loku, salīdzinot ar likumprojekta mērķgrupu. Vienlaikus, ņemot vērā Ministru kabinetam dotā uzdevuma būtību, secināts, ka pašlaik nepastāv tādi šķēršļi normatīvajā regulējumā, kas ievērojami apgrūtinātu diasporas locekļu iespējas piedalīties valsts un pašvaldību darbā. Valsts tiešās pārvaldes iestādēs tiek nodarbināti ierēdņi un darbinieki, pašvaldībās nodarbinātie ir darba tiesiskajās attiecībās. Uz darbiniekiem (valsts tiešajā pārvaldē un pašvaldībās nodarbinātajiem) attiecas Darba likums. Līdz ar to darba tiesisko attiecību nodibināšana, grozīšana vai izbeigšana ir elastīgāka nekā valsts civildienestā – pastāv darba devēja rīcības brīvība, izvēloties personu, ar kuru dibināmas darba tiesiskās attiecības. Uz valsts civildienestā nodarbinātajiem (ierēdņiem) attiecas Valsts civildienesta likums un attiecīgi valsts civildienestā persona, t. sk. jebkurš diasporas loceklis, var nokļūt, piesakoties atklātā pretendentu konkursā. Pretendentiem izvirzāmās prasības (pieredze, izglītība (izņemot prasību par iegūtu augstāko izglītību ierēdņiem)) neregulē normatīvie akti, tās nosaka iestāde, ņemot vērā attiecīgo amatu un amata pienākumus. Atbilstoši Ministru kabineta 2013. gada 29. janvāra noteikumiem Nr. 66 "Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību", nosakot mēnešalgas apmēru nodarbinātajam, tiek ņemta vērā personas profesionālā pieredze attiecīgajā jomā, kas iegūta pēdējo piecu gadu laikā un ir būtiska iestādes funkciju izpildei, līdz ar to arī regulējums attiecībā uz atalgojuma noteikšanu nerada šķēršļus, kas būtu novēršami, grozot normatīvos aktus, lai veicinātu diasporas locekļu iesaisti darbā valsts pārvaldē (tiek ņemta vērā pieredze jomā, ne valsts dienestā). Ņemot vērā minēto, secināts, ka dotā uzdevuma izpilde, kas paredz izstrādāt likumprojektus, kas paredz iespēju ikvienam diasporas loceklim, kurš ieguvis izglītību vai darba pieredzi ārvalstīs, arī tad, ja pildījis dienestu starptautiskajās organizācijās, efektīvi piedalīties Latvijas valsts un pašvaldību darbībā, kā arī pildīt valsts civildienestu atbilstoši savām spējām, izglītībai un kvalifikācijai, ir cieši saistīta ar normatīvo aktu piemērošanu praksē, labās prakses veicināšanu un diasporas informēšanu par nodarbinātības iespējām valsts un pašvaldību darbā. Jebkuram diasporas loceklim ir tiesības pretendēt gan atklātā konkursā uz ierēdņu amatiem, gan darbinieku amatiem. Valsts civildienesta likums un Darba likums neizvirza amata pretendentiem tādas prasības, kas būtu saistāmas ar iepriekšēju pieredzi Latvijas valsts dienestā vai, piemēram, radītu šķēršļus kļūt par nodarbināto valsts un pašvaldību darbā sakarā ar iepriekšēju nodarbinātību starptautiskā organizācijā.  Vienlaikus, izstrādājot Diasporas likumu, tika konstatēts, ka starptautisko organizāciju dienestos strādājošie Latvijas piederīgie izrāda interesi par iespējām uz noteiktu laiku iekļauties Latvijas valsts dienestā (nepārtraucot pilnībā dienesta attiecības starptautiskajā organizācijā). Attiecīgie profesionāļi to ir gatavi darīt personisku motīvu dēļ (ģimenes apstākļi, vēlme bērniem nodrošināt iespēju apgūt latviešu valodu u. c.) un pastāvīgo starptautisko dienestu pārtraukt, izmantojot atvaļinājumu bez darba algas saglabāšanas (saglabājot amatu, bet ne atalgojumu, vienlaikus ar iespēju šajā laikā būt nodarbinātam citur). Saskaņā ar normatīvajiem aktiem šādas personas var tikt nodarbinātas uz laiku valsts un pašvaldību darbā, ja tiesiskās attiecības dibināmas saskaņā ar Darba likumu (normatīvajā regulējumā nepastāv šķēršļi), taču saskaņā ar Valsts civildienesta likumu iekļauties valsts civildienestā iespējams tikai atklāta konkursa kārtībā (saskaņā ar Valsts civildienesta likuma 8. panta ceturto daļu uz vakanto ierēdņa amatu atklātu pretendentu konkursu var neizsludināt tikai šajā likumā noteiktajos gadījumos). Atklāts pretendentu konkurss var aizņemt ievērojamu laiku, un nodarbinātības attiecības iespējams dibināt uz ļoti ierobežotu laikposmu (parasti nodarbinātības pārtraukums starptautiskajās organizācijās ir 6–36 mēneši). Turklāt atklāta pretendentu konkursa mērķis ir atšķirīgs – nodibināt dienesta attiecības ar amatam visatbilstošāko pretendentu, savukārt izstrādātā likumprojekta mērķgrupas raksturojošā pazīme ir vairāk vērsta uz personas individuālo profesionālo pieredzi un specifiskajām zināšanām. Likumprojekta mērķis ir padarīt elastīgu normatīvā regulējuma pieeju, ja nepieciešamas, piemēram, kādas specifiskas zināšanas konkrētu projektu īstenošanai valsts pārvaldē, kur profesionālu atbalstu var sniegt likumprojekta mērķgrupas pārstāvis. Lēmums tiek pieņemts valsts interesēs un tam jābūt balstītam apsvērumos par personas unikālo pieredzi un kvalifikāciju. Ņemot vērā, ka regulējums paredz izņēmuma gadījumus vispārējai kārtībai un personas iecelšana amatā būtu saistāma ar kādu konkrētu mērķi, būtu samērīgi noteikt termiņa ierobežojumu līdz vienam gadam. Ja persona vēlas turpināt darbu valsts civildienestā, tad attiecīgi piemērojama vispārējā kārtība, proti, tai jāpiesakās izsludinātā atklātā pretendentu konkursā uz vakanto ierēdņa amatu, t. sk., piemēram, iestādē, kurā pēdējā gada laikā pildījusi ierēdņa amata pienākumus, ja iestāde atklātu pretendentu konkursu izsludinājusi. Tādā gadījumā personas atbilstība valsts civildienestam un konkrētajam amatam, uz kuru izsludināts atklāts pretendentu konkurss, tiek izvērtēta atbilstoši vispārējai kārtībai.  Ņemot vērā minētos apsvērumus, secināts, ka var pastāvēt gadījumi, kuros nosakāma īpaša kārtība, kādā personas tiek ieceltas ierēdņa amatā bez atklāta konkursa organizēšanas, kas efektīvi nodrošinātu likumprojekta mērķgrupas pārstāvju iesaisti valsts pārvaldes darbā.  Personu loks, kuras var iecelt ierēdņa amatā, ir plašs, to pielāgojot arī likuma 37.1 pantam un 41. panta pirmās daļas 1. punkta "n" apakšpunktam. Personai, kas tiek iecelta ierēdņa amatā, ir jāatbilst likumā noteiktajām obligātajām prasībām (Valsts civildienesta likuma 7. pants). Saskaņā ar Valsts civildienesta likuma 2. panta trešo daļu un 3. panta otro daļu diplomātiskais un konsulārais dienests ir specializētais valsts civildienests un pretendenti tiek iecelti amatā saskaņā ar Diplomātiskā un konsulārā dienesta likuma 7. pantā noteikto konkursa kārtību, līdz ar to pretendentiem uz diplomātiskā un konsulārā dienesta amata vietām jāievēro Diplomātiskā un konsulārā dienesta likumā noteiktās prasības.  Ņemot vērā, ka persona tiek iecelta ierēdņa amatā, nepiešķirot ierēdņa statusu, un ka tiesiskā regulējuma mērķis ir radīt apstākļus, lai diasporas locekļi efektīvi varētu iekļauties valsts civildienestā, jo parasti personas Latvijā atrodas īstermiņā, personu var iecelt ierēdņa amatā tikai uz noteiktu laiku – ne ilgāk par gadu. Vienlaikus likumprojekts neizslēdz iespēju, ka persona varētu tikt atkārtoti iecelta ierēdņa amatā tajā pašā vai citā iestādē, taču regulējums vērsts uz to, lai valsts pārvaldei piesaistītu personu kāda konkrēta jautājuma risināšanai, kam nepieciešamas likumprojekta mērķgrupas pārstāvja unikālās zināšanas vai, piemēram, pieredze, kas gūta, darbojoties starptautiskajā organizācijā. Līdz ar to personas atkārtota iecelšana amatā būtu pieļaujama tikai izņēmuma gadījumā, iestādei īpaši pamatojot nepieciešamību. Turklāt jāņem vērā, ka parasti persona dienestu starptautiskajā organizācijā pārtrauc tikai uz noteiktu laiku un tai ir saistoša vienošanās par atgriešanos savā iepriekšējā darbavietā, kas arī ierobežo iespējas atkārtoti personu iecelt ierēdņa amatā. Līdz ar to atkārtota lēmuma pieņemšana par iecelšanu ierēdņa amatā skatāma kontekstā ar likumprojekta mērķi.  Personu ieceļ ierēdņa amatā ar iestādes vadītāja rīkojumu. Lēmums tiek pieņemts iestādes rīcības brīvības ietvaros, nerīkojot atklātu pretendentu konkursu, bet balstoties uz personas izglītību un profesionālo pieredzi, tādējādi veicinot Latvijas valsts pārvaldes attīstību un palīdzot risināt kādas konkrētas jomas problēmjautājumus, kas saistīti ar diasporas locekļa profesionālo pieredzi.  Latvijas Republikas Satversmes 101. pants paredz personu tiesības likumā paredzētajā veidā pildīt valsts dienestu. Šis pants interpretējams galvenokārt kā ikviena Latvijas pilsoņa tiesības uz vienlīdzīgiem pamatiem pildīt (iestāties un turpināt) valsts dienestu, tādējādi novēršot iespēju, ka pieeja vai atrašanās valsts dienestā tiek garantēta tikai kādai šauri priviliģētai personu grupai. Tiesības pildīt valsts dienestu šajā pantā ir saistīta ar nosacījumu, ka tās realizējamas likumā paredzētajā kārtībā, t. sk. Valsts civildienesta likumā noteiktajā kārtībā (Latvijas Republikas Satversmes komentāri. VIII nodaļa. Cilvēka pamattiesības. Autoru kolektīvs prof. R. Baloža zinātniskā vadībā. – Rīga: Latvijas Vēstnesis, 2011; 390.–391. lpp.). Indivīdam jābūt nodrošinātām tiesībām izvēlēties, nevis iespējai strādāt tieši viņa izraudzīto darbu (amatu). Izstrādātais likumprojekts neierobežo vispārējo kārtību personas iecelšanai ierēdņa amatā, proti, pieeja vai atrašanās valsts dienestā netiek garantēta tikai kādai šauri priviliģētai personu grupai. Persona, kura tiek iecelta ierēdņa amatā uz noteiktu laiku (līdz vienam gadam), nav ierēdnis un līdz ar to arī netiek noteiktas tiesības uz pastāvīgu civildienestu. Ieviešot šādu regulējumu, tā mērķis būtu salīdzināms ar regulējumu, kas noteikts 37.1pantā, kura mērķis bija regulēt ierēdņu norīkošanu darbam starptautiskajā organizācijā (piemēram, NATO, ES, EDSO) vai tās dalībvalsts institūcijā, kā arī dot iespēju bez konkursa pieņemt darbā tādu ierēdni, ar kuru dienesta attiecības izbeigtas pēc paša vēlēšanās sakarā ar darba gaitu uzsākšanu starptautiskajā organizācijā vai tās dalībvalsts institūcijā. Šāda norma veicina Latvijas pārstāvību šajās organizācijās (institūcijās) un nodrošina iespēju arī pēc tam izmantot augsti kvalificētu speciālistu zināšanas valsts pārvaldē. Vienlaikus jāņem vērā, ka likuma 37.1panta regulējums skatāms kontekstā ar tiesībām uz pastāvīgu civildienestu (persona iepriekš bijusi valsts civildienestā), taču izstrādātais likumprojekts attiecas uz personām, kas nav civildienestam piederīgas, bet ir nodarbinātas starptautiskajā organizācijā, kuras dalībvalsts ir Latvijas Republika vai ar kuru sadarbojas Latvijas Republika, vai šādas organizācijas dalībvalsts institūcijā. Līdz ar to likumprojekts neparedz tiesības turpināt civildienestu (persona nav ierēdnis).  Labas pārvaldības princips prasa, lai valstī funkcionētu godīgs, kompetents un motivēts civildienests. Šāda civildienesta nodrošināšana ietver arī jautājumus par, pirmkārt, dienesta attiecību izbeigšanu un karjeras plānošanu, otrkārt, civildienesta profesionālo kompetenci, treškārt, ierēdņu pastāvīgas turpmākās kvalificēšanās nodrošināšanu un rotāciju (Satversmes tiesas 2003. gada 18. decembra spriedums lietā Nr. 2003-12-01 "Par Valsts civildienesta likuma 41. panta 1. punkta "f" apakšpunkta atbilstību Latvijas Republikas Satversmes 91., 101. un 106. pantam"). Izstrādātais likumprojekts veicinātu augsti kvalificētu speciālistu efektīvu iesaisti valsts pārvaldei nozīmīgu jautājumu risināšanā, līdz ar to arī profesionāla valsts civildienesta un tā darbības sekmēšanu, nodrošinot ne tikai labas pārvaldības principu, bet arī aizsargājot demokrātisko valsts iekārtu un sabiedrības sociālo labklājību. Augsti kvalificētu profesionāļu iesaiste valsts pārvaldes darbā gadījumā, ja kāda uzdevuma, projekta vai reformu veikšanai nepieciešamas specifiskas zināšanas un kompetences, kopumā sekmētu starptautiskās pieredzes pārņemšanu, kā arī valsts pārvaldes kapacitātes celšanu un attīstību.  Vērtējot regulējuma samērīgumu, jāņem vērā arī tas, ka iestādei, pieņemot lēmumu par personas iecelšanu ierēdņa amatā, ir jāievēro normatīvā regulējuma mērķis, atspoguļojot pamatojumu pieņemtajā lēmumā. Lēmums var būt tikai terminēts, kā arī regulējums ir piemērots tiesību normas mērķa sasniegšanai, jo, ņemot vērā ierēdņu funkcijas, tieši ierēdņu amati valsts tiešās pārvaldes iestādēs ir apveltīti ar tādām funkcijām, kas ļauj vadīt procesus valsts tiešajā pārvaldē un pieņemt attiecīgus lēmumus projektu ietvaros.  Ja persona pēc ierēdņa amata pienākumu veikšanas likumprojektā paredzētajā kārtībā vai tiesisko attiecību pilnīgas izbeigšanas starptautiskajā organizācijā (institūcijā) vēlētos būt pastāvīgi nodarbināta valsts civildienestā, tad nokļūšanai valsts civildienestā piemērojama vispārējā kārtība.  Diasporas profesionāļu un uzņēmēju sadarbības platformas "#EsiLV – Ekonomiskā sadarbība un investīcijas Latvijai" 2018. gada oktobra apaļā galda diskusiju (Briselē) ietvaros pieņemts lēmums nostiprināt līdz šim biedrības "Eiropas Latviešu apvienība" paspārnē notiekošo neformālo diasporas profesionāļu tīklošanos, dibinot oficiālu biedrību Eiropas Savienības un citās starptautiskajās organizācijās (ANO, EP, ESAO u. c.) strādājošajiem Latvijas profesionāļiem. Starp jaunās biedrības uzdevumiem diskusijā iezīmēta savstarpējās tīklošanās un sadarbības stiprināšana, kā arī atgriezeniskās saiknes uzturēšana ar Latviju un tās valsts dienestu. Līdz ar to gan izveidotās nevalstiskās organizācijas, kurās iesaistījušies Eiropas Savienības un citās starptautiskajās organizācijās strādājošie, gan Diasporas konsultatīvās padomes darbības ietvaros iesaistītās puses var būt piemērots atbalsts informācijas apmaiņai starp likumprojekta mērķgrupu un valsts pārvaldi attiecīgo profesionāļu piesaistei, piemēram, kādu projektu īstenošanai, ņemot vērā personas profesionālās zināšanas un pieredzi.  Ierēdņa amatā ieceltās personas atlīdzība tiek noteikta saskaņā ar Valsts un pašvaldību institūciju amatpersonu un darbinieku atlīdzības likumu un uz tā pamata izdotajiem normatīvajiem tiesību aktiem, kur, nosakot personas atlīdzību, tiek ņemta vērā personas profesionālā pieredze, kas ir būtiska amata (iestādes) funkciju izpildei un kuru izvērtē iestādes vadītājs. Personai, kura iecelta ierēdņa amatā, jāievēro likumā noteiktie ierēdņa vispārīgie un amata pienākumi, kā arī saskaņā ar Valsts civildienesta likuma 17. pantu jāievēro likumā "Par interešu konflikta novēršanu valsts amatpersonu darbībā" noteiktās prasības.  Saskaņā ar likumprojektu personai, kura tiek iecelta ierēdņa amatā, netiek noteikts pārbaudes laiks saskaņā ar Valsts civildienesta likuma 11. panta ceturto un piekto daļu, kā arī netiek veikts darbības un tās rezultātu novērtējums, jo personas piemērotība amatam tiek izvērtēta, pieņemot lēmumu par personas iecelšanu ierēdņa amatā. Tiesiskās attiecības starp personu un iestādi tiek pārtrauktas ar termiņa izbeigšanos, kā arī nav izslēdzams, ka iestājas kāds cits no Valsts civildienesta likuma 41. pantā minētajiem iemesliem, kad tiesiskās attiecības izbeidzamas (piemēram, savstarpēja vienošanās sakarā ar neatbilstību ierēdņa obligātajām prasībām, pārejoša darbnespēja, veselības stāvoklis, disciplinārsods (uz personu attiecināms arī valsts civildienesta likuma 40. pants)). Personu, kas iecelta ierēdņa amatā saskaņā ar likumprojekta regulējumu, nav pieļaujams pirms vai pēc termiņa izbeigšanās pārcelt citā amatā Valsts civildienesta likuma 37. pantā noteiktajā kārtībā. Persona, kura ieņem ierēdņa amatu, nav ierēdnis, līdz ar to personai netiek nodrošinātas tiesības uz pastāvīgu civildienestu, jo iecelšana ierēdņa amatā notikusi speciālā, ne vispārējā kārtībā (uz personu neattiecas Valsts civildienesta likuma 22. panta 1. punkts). Ja persona vēlas turpināt darbu valsts civildienestā, tai jāpiesakās izsludinātā atklātā pretendentu konkursā uz vakanto ierēdņa amatu, t. sk., piemēram, iestādē, kurā pēdējā gada laikā pildījusi ierēdņa amata pienākumus. Tādā gadījumā personas atbilstība valsts civildienestam un konkrētajam amatam, uz kuru izsludināts atklāts pretendentu konkurss, tiek izvērtēta vispārējā kārtībā |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kanceleja |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Diasporas locekļi, kas pilda darba pienākumus starptautiskajās organizācijās, kuru dalībvalsts ir Latvijas Republika vai ar kurām sadarbojas Latvijas Republika, vai šādas organizācijas dalībvalsts institūcijā |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Valsts kancelejas direktors 2018. gada oktobrī piedalījās diasporas profesionāļu un uzņēmēju sadarbības platformas "#EsiLV – Ekonomiskā sadarbība un investīcijas Latvijai" apaļā galda diskusijās (Briselē), kur aktualizēts jautājums par starptautiskajās organizācijās strādājošo Latvijas profesionāļu atgriezenisko saikni ar Latvijas valsts civildienestu. Informācija par likumprojektu papildus nosūtīta ārvalstu organizācijas pārstāvniecībai "Pasaules brīvo latviešu apvienība", biedrībai "Eiropas Latviešu apvienība" un biedrībai "Ar pasaules pieredzi Latvijā". Paziņojums par līdzdalības iespējām tika publicēts Ministru kabineta tīmekļvietnē www.mk.gov.lv. Projekts bija pieejams Ministru kabineta tīmekļvietnē arī pēc izsludināšanas Valsts sekretāru sanāksmē |
| 2. | Sabiedrības līdzdalība projekta izstrādē | Nevalstiskā sektora pārstāvjiem lūgts izteikt viedokli par izstrādāto likumprojektu, kā arī ņemti vērā viedokļi par problēmām esošajā tiesiskajā regulējumā, kas aktualizēti Diasporas likuma izstrādes laikā. Nevalstiskās organizācijas izteica atbalstu likumprojekta virzībai, būtiski iebildumi pret likumprojekta saturu netika saņemti. Pārstāvniecība "Pasaules brīvo latviešu apvienība" uzsvēra nepieciešamību skaidrot sabiedrībai izstrādātā likumprojekta mērķi, savukārt biedrība "Eiropas Latviešu apvienība" norādīja uz jautājumiem, kas skar stāža un kvalifikācijas atzīšanu |
| 3. | Sabiedrības līdzdalības rezultāti | Iebildumi pret likumprojekta saturu netika saņemti, likumprojekta anotācija papildināta, pamatojoties uz biedrību izteiktajiem apsvērumiem |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts tiešās pārvaldes iestādes, kurās nodarbināti valsts civildienesta ierēdņi |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pasākumi ir īstenojami esošo valsts budžeta līdzekļu ietvaros, un projekta izpilde nav saistīta ar jaunu institūciju izveidi, esošo institūciju likvidēšanu vai reorganizāciju |
| 3. | Cita informācija | Nav |

Ministru prezidents A. K. Kariņš

Vizē:

Valsts kancelejas direktors\_\_\_\_\_\_\_\_\_\_\_\_\_\_\_\_\_\_\_\_\_J. Citskovskis

2759

Burbecka 67082904

Evija.Burbecka@mk.gov.lv